**П Р Е Д Н А Ц Р Т**

На основу члана 15. Закона о Управи за индиректно опорезивање (''Службени гласник БиХ", број 89/05) и члана 61. став 2. Закона о управи ("Службени гласник БиХ", бр. 32/02, 102/09 и 72/17), директор Управе за индиректно опорезивање доноси

**У П У Т С Т В О**

**О ДОПУНАМА УПУТСТВА О ПОЈЕДНОСТАВЉЕНОМ**

**ЦАРИНСКОМ ПОСТУПКУ ПО ФАКТУРИ**

**Члан 1.**

У Упутству о поједностављеном царинском поступку по фактури (''Службени гласник БиХ'', број 10/23) у Прилогу 1. (Списак робе за поједностављени поступак по фактури) из члана 8. врше се допуне како гласе:

"под тачком 2. ПОСТУПАК УВОЗА (члан 7. став (1) тачка б) овог упутства), иза редног броја 17. додају се нови редни бројеви 18., 19. и 20. који гласе:

|  |  |  |
| --- | --- | --- |
| 18. | Трупци храста | 4403 91 |
| 19. | Трупци букве | 4403 93 |
| 20. | Трупци јасена и багрема | 4403 99 |

**Члан 2.**

Ово упутство ступа на снагу осмог дана од дана објављивања у ''Службеном гласнику БиХ''.

 **Д И Р Е К Т О Р**

Број: 01-02-2-\_\_\_\_\_\_\_\_\_\_\_\_\_ /24

Бања Лука, \_\_\_\_\_\_ 2024. године **Др Зоран Тегелтија**

**О б р а з л о ж е њ е**

**уз преднацрт Упутства о допунама Упутства о**

**поједностављеном царинском поступку по фактури**

**Правни основ и разлози за доношење**

Правни основ и надлежност Управе за индиректно опорезивање за доношење Упутства о допунама Упутства о поједностављеном царинском поступку по фактури произилази из члана 15. Закона о Управи за индиректно опорезивање ("Службени гласник БиХ", број 89/05) и члана 61. став 2. Закона о управи ("Службени гласник БиХ", бр. 32/02, 102/09 и 72/17).

Поједностављени поступак по фактури регулисан је чланом 88. Закона о царинској политици у Босни и Херцеговини ("Службени гласник БиХ", број 58/15) и одредбама члана 184., чл. 186. до 191., чл. 198. до 200., чл. 216. и 220. Одлуке о спровођењу Закона о царинској политици у Босни и Херцеговини ("Службени гласник БиХ", бр. 13/19, 54/19, 21/20, 47/21, 49/21, 4/22, 23/22 и 6/23), којим одредбама је прописано да, ради поједностављења царинских формaлности и поступака, а уз обезбјеђење правилног спровођења поступка, царински орган може, у случајевима и на начин прописан наведеном одлуком, одобрити да неки од трговинских или службених докумената приложених уз захтјев за стављање робе у царински поступак замијени царинску декларацију у писаној форми.

Управа за индиректно опорезивање донијела је Упутство о поједностављеном царинском поступку по фактури (''Службени гласник БиХ'', број 10/23), у којем су у његовом Прилогу 1., уз одређену сарадњу са пословном заједницом (привредне коморе и привредни субјекти), наведене робе које се могу извозити и увозити по поједностављеном поступку по фактури.

Након ступања на снагу Упутства о поједностављеном царинском поступку по фактури, привредни субјекти, путем привредних комора и других органа, затражили су допуну спискa робе за увозни поступак за робу из тарифне ознаке Царинске тарифе Босне и Херцеговине 4403 91 (трупци храста), 4403 93 (трупци букве) и 4403 99 (трупци јасена и багрема), пошто се ради о лакопрепознатљивој роби и обим њиховог промета оправдава употребу поједностављеног царинског поступка по фактури, што би им увелико олакшало њихово пословање.

У вези наведеног приједлога, сагледано је да је за предметну робу, са аспекта њене трговачке врсте, тарифног сврставања и других царинских питања, могуће спроводити предметно поједностављење, те је припремљен преднацрт *Упутства о допунама Упутства о поједностављеном царинском поступку по фактури,* а којим се за предње наведену робу за увозни поступак врши допуна Прилога 1. (Списак роба за поједностављени поступак по фактури) предметног упутства.

Преднацрт Упутства о допунама Упутства о поједностављеном царинском поступку по фактури усклађен је са Јединственим правилима за израду правних прописа у институцијама Босне и Херцеговине (''Службени гласник БиХ'', бр. 11/05, 58/14, 60/14, 50/17, 70/17 и 10/21).

**Финансијска средства за спровођење Упутства о допуни Упутства о поједностављеном царинском поступку по фактури**

За спровођење овог упутства нису потребна додатна финансијска средства.

**Консултације у процесу израде преднацрта Упутства**

Сходно члану 9. став (1) Интерних процедура за израду нормативних аката у Управи за индиректно опорезивање број: 01-02-2-1440-6/21 од 08.09.2021. године, преднацрт Упутства о допунама Упутства о поједностављеном царинском поступку по фактури упућује се Кабинету директора ове Управе ради прибављања сагласности за спровођење поступка јавних консултација о истом.

Бања Лука, 01.10.2024. године СЕКТОР ЗА ЦАРИНЕ УИО